1. ปัจจัยความเสี่ยง

1.  ความเสี่ยงด้านรายได้จากวัฏจักรอุตสาหกรรมปิโตรเลียมและปิโตรเคมี

จากการที่บริษัทมุ่งเน้นให้บริการแก่ลูกค้าผู้ประกอบการในอุตสาหกรรมปิโตรเลียมและปิโตรเคมีเป็นหลัก
ดังนั้นรายได้และผลประกอบการของบริษัทจึงมีความสัมพันธ์โดยตรงกับวัฏจักรของอุตสาหกรรมปิโตรเลียม
และปิโตรเคมี
โดยเฉพาะอย่างยิ่งงบประมาณการลงทุนเพื่อขยายฐานการผลิตสำหรับโรงงานใหม่หรือเพื่อเพิ่มกำลังการผลิตสำหรับโรงงานเดิม
ทั้งนี้ ถึงแม้ว่าการลงทุนในปัจจุบันจะมีมูลค่าที่ค่อนข้างสูงมาก
และบริษัทคาดว่ามูลค่าการลงทุนในอุตสาหกรรมนี้น่าจะมีแนวโน้มที่สูงอยู่ในช่วง 3-5 ปีข้างหน้า
เนื่องจากบริษัทได้ประเมินมูลค่าการลงทุนในอุตสาหกรรมปิโตรเคมีและปิโตรเลียมในประเทศไทยในช่วง
3-5 ปีข้างหน้า ว่าจะมีการลงทุนไม่ต่ำกว่า 300,000 ล้านบาท
(ข้อมูลภาวะและแนวโน้มการลงทุนในอุตสาหกรรมปิโตรเลียมและปิโตรเคมี แสดงไว้ในข้อ 3.2.3
ภาวะอุตสาหกรรมและการแข่งขัน) อย่างไรก็ดี
หากการขยายตัวและการลงทุนในอุตสาหกรรมปิโตรเลียมและปิโตรเคมีในอนาคตมีอัตราลดลง
ไม่ว่าจะเนื่องมาจากเหตุผลใด ๆ
มูลค่าโครงการรวมและรายได้ของบริษัทอาจปรับตัวลดลงในอนาคต

บริษัทจึงได้กำหนดนโยบายและแผนการขยายตลาดให้บริการไปยังต่างประเทศ อาทิ
ประเทศเวียดนาม จีน สหรัฐอมริกา แอฟริกา และกลุ่มประเทศตะวันออกกลาง เป็นต้น
และการให้บริการในโครงการที่มีมูลค่าสูงขึ้นในระดับ 300–500 ล้านดอลลาร์สหรัฐ
จากโครงการในปัจจุบันที่มีมูลค่าไม่เกิน 300
ล้านดอลลาร์สหรัฐและขยายการให้บริการแก่ลูกค้าในอุตสาหกรรมอื่น เช่น อุตสาหกรรมเคมีภัณฑ์
อุตสาหกรรมพลังงานชีวภาพ หรือพลังงานทดแทนอื่นๆ
ซึ่งนอกจากจะเป็นการลดความเสี่ยงจากวัฏจักรอุตสาหกรรมปิโตรเลียมและปิโตรเคมีแล้ว
ยังเป็นการเพิ่มโอกาสทางธุรกิจของบริษัทในอนาคตอีกด้วย

2.  ความเสี่ยงจากการรับงานโครงการที่มีขนาดใหญ่ขึ้นทั้งในและต่างประเทศ

จากนโยบายของบริษัทที่จะขยายการรับงานโครงการที่มีขนาดใหญ่ขึ้นทั้งในและต่างประเทศ
สถานะทางการเงินของบริษัทอาจได้รับผลกระทบอย่างมีนัยสำคัญหากเกิดความผิดพลาดใด ๆ
กับโครงการที่มีมูลค่าสูงเหล่านี้ โดยเฉพาะความเสี่ยงสำหรับการดำเนินธุรกิจในต่างประเทศ
เนื่องจากการดำเนินธุรกิจในต่างประเทศจะมีปัจจัยเสี่ยงเพิ่มเติมสำหรับบริษัทจากความไม่คุ้นเคยในการทำธุรกิจ
วัฒนธรรมพื้นเมือง ตลอดจนปัจจัยทางการเมืองในประเทศนั้น ๆ

ก่อนที่บริษัทจะเข้าร่วมประมูลในโครงการทุกโครงการ
บริษัทจะทำการวิเคราะห์ปัจจัยความเสี่ยงด้านต่าง ๆ ที่เกี่ยวข้องกับโครงการนั้น
และพยายามลดความเสี่ยงที่อาจจะเกิดขึ้นให้เหลือน้อยที่สุด ยกตัวอย่างเช่น
ความเสี่ยงด้านเทคโนโลยีสำหรับโรงงานที่ต้องใช้เทคโนโลยีขั้นสูงในการผลิตสินค้าซึ่งบริษัทยังไม่เคยมีประสบการณ์ในการออกแบบและก่อสร้างมาก่อน
บริษัทมีนโยบายที่จะทำงานร่วมกับผู้รับเหมารายอื่นที่มีความเชี่ยวชาญและประสบการณ์ในการออกแบบและก่อสร้างโรงงานประเภทนั้นในลักษณะเป็น
Consortium
เพื่อป้องกันความเสี่ยงจากด้านเทคโนโลยีจากการก่อสร้างโรงงานที่ต้องใช้เทคโนโลยีชั้นสูงเหล่านั้น
อาทิเช่น โครงการสร้างโรงงานผลิตพลาสติกโพลีเอททีลีนความหนาแน่นต่ำ (Low Density
Polyethylene, LDPE) ให้แก่ บจ. ปตท. โพลีเอททีลีน โดยบริษัทได้ทำงานร่วมกับ Simon
Carves Ltd. (ประเทศอังกฤษ) ซึ่งเป็นผู้เชี่ยวชาญในด้านการออกแบบและก่อสร้างโรงงานผลิต
LDPE ของโลก โครงการ Ethane Cracker ซึ่งเป็นกระบวนการแยกเอททีลีน ให้แก่ บจ. ปตท.
โพลีเอททีลีน และโครงการก่อสร้างโรงงานผลิตโพลีเอทิลีนความหนาแน่นต่ำเชิงเส้น (Linear
Low Density Polyethylene) ให้แก่ บจ. พีทีที โพลีเอทิลีน โดยบริษัทได้ทำงานร่วมกับ Toyo
Engineering Corporation (ประเทศญี่ปุ่น)
เนื่องจากเป็นผู้เชี่ยวชาญในด้านการออกแบบและก่อสร้างโรงงานผลิตเอททีลีนและโรงงานผลิตโพลีเอทิลีนความหนาแน่นต่ำเชิงเส้นดังกล่าว

อย่างไรก็ดี สำหรับการรับงานโครงการในต่างประเทศนั้น
บริษัทมีนโยบายในการทำงานร่วมกับผู้รับเหมารายอื่นในประเทศนั้น ๆ
เพื่อลดความเสี่ยงจากความไม่คุ้นเคยในการทำธุรกิจ วัฒนธรรมพื้นเมือง
ตลอดจนปัจจัยและเสถียรภาพทางการเมืองในประเทศนั้น อาทิเช่น
โครงการก่อสร้างโรงงานผลิตสารประกอบโมดิฟายด์ ไดฟีนีลมีเทน ไดไอโซไซยาเนต (Modified
Diphenylmethane Diisocyanate; MmMDI) ในประเทศจีนของ Bayer Polyurethanes
(Shanghai) Co., Ltd. โดยบริษัทได้ทำงานร่วมกับ Toyo Engineering Corporation
(China)

3.  ความเสี่ยงจากการเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง

ในการให้บริการออกแบบ จัดหา และรับเหมาก่อสร้าง
ราคาหรือมูลค่าโครงการที่เสนอต่อลูกค้าจะถูกกำหนดไว้ตายตัว
ตลอดระยะเวลานับตั้งแต่การยื่นประมูลงานจนกระทั่งงานแล้วเสร็จ
ซึ่งโดยทั่วไปราคาที่เสนอจะไม่สามารถเปลี่ยนแปลงได้
ยกเว้นในกรณีที่มีการระบุเป็นเงื่อนไขการปรับราคาในสัญญาเท่านั้น ทั้งนี้
โครงการส่วนใหญ่ของบริษัทมีระยะเวลาการดำเนินงานเกินกว่า 1 ปีขึ้นไป
การเปลี่ยนแปลงของต้นทุนราคาเครื่องจักร อุปกรณ์
และวัสดุก่อสร้างจากต้นทุนที่ประเมินไว้ในช่วงการยื่นประมูลงาน
จะส่งผลกระทบโดยตรงต่อผลกำไรของโครงการนั้น ๆ และต่อผลการดำเนินงานโดยรวมของบริษัท

บริษัทได้มีการกำหนดและนำมาตรการต่าง ๆ เข้ามาใช้
เพื่อจัดการควบคุมความเสี่ยงจากเปลี่ยนแปลงของต้นทุนราคาเครื่องจักร อุปกรณ์ และวัสดุก่อสร้าง
อาทิ ในการประเมินต้นทุนโครงการเพื่อยื่นประมูลงานทุกครั้ง
บริษัทจะทำการตรวจสอบและขอใบเสนอราคาสำหรับเครื่องจักร อุปกรณ์
และวัสดุก่อสร้างที่ต้องใช้ในโครงการนั้น ๆ จากตัวแทนจำหน่ายหรือผู้ผลิตเครื่องจักร อุปกรณ์
และวัสดุก่อสร้างแต่ละรายทุกครั้ง ซึ่งจะทำให้ราคาประเมินของบริษัทมีความแม่นยำสูงสุด ณ ขณะนั้น
และหากบริษัทได้รับเลือกให้เป็นผู้ดำเนินการสำหรับโครงการ
โดยได้รับแจ้งความจำนงในการจ้างงานจากลูกค้าเป็นลายลักษณ์อักษร (Letter of Intent,
LOI) บริษัทก็จะดำเนินการออก LOI ให้กับตัวแทนจำหน่ายหรือผู้ผลิตรายต่าง ๆ
เพื่อแสดงความจำนงที่จะสั่งซื้อสินค้าและกำหนดราคาสั่งซื้อไว้ล่วงหน้าแบบตายตัวในทันทีก่อนที่จะมีการออกใบสั่งซื้อจริงที่มีรายละเอียดครบถ้วน
อันเป็นการส่งผ่านความเสี่ยงจากการเปลี่ยนแปลงของต้นทุนราคาไปยังตัวแทนจำหน่ายหรือผู้ผลิตแต่ละราย
นอกจากนี้ บริษัทยังให้ความสำคัญกับการบริหารจัดการโครงการอย่างใกล้ชิด
ซึ่งจะทำให้การสั่งซื้อล่วงหน้า
และการกำหนดวันจัดส่งเป็นไปอย่างมีประสิทธิภาพและตรงกับเวลาที่บริษัทต้องการใช้งานตามแผนที่วางเอาไว้

ทั้งนี้ ภายหลังจากที่บริษัทได้ลงนามในสัญญาจ้างงานกับลูกค้า
บริษัทได้มีมาตรการเพิ่มเติมเพื่อควบคุมต้นทุนของวัสดุก่อสร้างที่สำคัญบางประเภทที่จำเป็นต้องใช้ในงานรับเหมาก่อสร้างที่มีแนวโน้มของราคาที่เพิ่มสูงขึ้นตามราคาตลาดโลก
ยกตัวอย่างเช่น เหล็กเส้น (Reinforcing Bar) และเหล็กกล้า (Steel)
โดยวิธีการสั่งซื้อวัสดุก่อสร้างนั้นเป็นการล่วงหน้าจากผู้จำหน่าย ณ
ระดับราคาที่ได้ตกลงไว้เพื่อการใช้งานในงานก่อสร้างของบริษัท

4.  ความเสี่ยงด้านอัตราแลกเปลี่ยนเงินตราต่างประเทศ

นอกจากการเปลี่ยนแปลงราคาของเครื่องจักร อุปกรณ์ และวัสดุก่อสร้าง
ต้นทุนโครงการของบริษัทอาจจะมีมูลค่าสูงขึ้นได้จากการอ่อนตัวลงของค่าเงินบาทเมื่อเปรียบเทียบกับสกุลเงินที่กำหนดไว้สำหรับราคาเครื่องจักร
อุปกรณ์ และวัสดุก่อสร้าง

เพื่อเป็นการลดความเสี่ยงจากความผันผวนของอัตราแลกเปลี่ยนเงินตราต่างประเทศ
บริษัทได้ใช้วิธีการบริหารความเสี่ยงแบบธรรมชาติ (Natural Hedge)
สำหรับการบริหารรายรับรายจ่ายจริง โดยพยายามให้รายรับและรายจ่ายเป็นเงินสกุลเดียวกัน
โดยถ้าต้นทุนใช้เงินสกุลไหน ก็จะทำสัญญารายรับให้เป็นเงินสกุลนั้น ๆ อนึ่ง
สำหรับการกำหนดราคาหรือมูลค่าโครงการในสัญญาจ้างงาน
บริษัทจะเจรจากับลูกค้าเพื่อให้แยกระบุมูลค่าโครงการตามสกุลเงินต่างประเทศต่าง ๆ
ให้สอดคล้องกับต้นทุนราคาเครื่องจักร อุปกรณ์
และวัสดุก่อสร้างที่ต้องนำเข้าจากต่างประเทศหรือต้องทำการจัดซื้อในสกุลเงินต่างประเทศ
และในการเรียกเก็บเงินค่าก่อสร้างแต่ละงวดจะมีการเรียกเก็บแยกในแต่ละสกุลเงินตามต้นทุนที่เกิดขึ้นจริง
สำหรับในกรณีที่ลูกค้าไม่สะดวกที่จะกำหนดราคาในหลายสกุลเงิน
บริษัทอาจเข้าทำสัญญาซื้อขายเงินตราต่างประเทศล่วงหน้า (Currency Forward Contracts)
กับสถาบันทางการเงินเพื่อเป็นการป้องกันความเสี่ยงจากความผันผวนของอัตราแลกเปลี่ยนเงินตราต่างประเทศดังกล่าว
ซึ่งโดยส่วนมากแล้วสัญญาซื้อขายเงินตราต่างประเทศล่วงหน้าดังกล่าวจะมีอายุสัญญาไม่เกินหนึ่งปี
โดยจะมีผู้รับผิดชอบโดยเฉพาะสำหรับการทำสัญญาซื้อขายเงินตราล่วงหน้านี้

อย่างไรก็ดี รายการกำไร(ขาดทุน)จากอัตราแลกเปลี่ยนของบริษัทนั้น
เป็นผลมาจากการที่บริษัทมีรายการลูกหนี้และเจ้าหนี้การค้า
ตลอดจนเงินรับล่วงหน้าจากลูกค้าบางส่วนอยู่ในสกุลเงินต่างประเทศ
เมื่ออัตราแลกเปลี่ยนเงินตราเปลี่ยนไปจึงทำให้บริษัทมีกำไร(ขาดทุน) จากอัตราแลกเปลี่ยนดังกล่าว
ซึ่งจัดเป็นรายการขาดทุนทางบัญชี และมิได้มีผลกระทบต่อกระแสเงินสดแต่อย่างใด

5.  ความเสี่ยงจากการส่งมอบโครงการให้ลูกค้าไม่ทันตามกำหนดเวลา

สำหรับธุรกิจให้บริการออกแบบ จัดหา และรับเหมาก่อสร้าง
สัญญาจ้างงานโดยทั่วไปจะมีการระบุกำหนดเวลาแล้วเสร็จและส่งมอบงานแก่ลูกค้าไว้ล่วงหน้า
รวมทั้งบทลงโทษในกรณีที่ผู้รับเหมาไม่สามารส่งมอบงานได้ตามกำหนดเวลา ซึ่งบทลงโทษส่วนใหญ่
คือ การจ่ายค่าปรับเพื่อชดเชยความเสียหายที่อาจจะเกิดขึ้นจากการล่าช้า ทั้งนี้
ค่าปรับจากการส่งมอบงานล่าช้าอาจมีมูลค่าที่แตกต่างกันในแต่ละสัญญา
และส่งผลให้ต้นทุนสำหรับโครงการนั้น ๆ เพิ่มสูงขึ้นจนผู้รับเหมาประสบปัญหาขาดทุนได้ นอกจากนี้
การล่าช้าของโครงการยังอาจส่งผลให้ผู้ให้บริการรายนั้น ๆ
เสียชื่อเสียงและไม่ได้รับความไว้วางใจจากลูกค้ารายอื่น ๆ
และทำให้เสียโอกาสทางธุรกิจในอนาคตได้ ทั้งนี้
การที่โครงการเสร็จสิ้นอย่างล่าช้าที่อาจทำให้บริษัทผิดสัญญาและต้องจ่ายค่าปรับชดเชยความเสียหายนั้นอาจจะเกิดได้จากสาเหตุหลายประการ
อาทิ การบริหารจัดการโครงการที่ไม่มีประสิทธิภาพโดยทีมงาน
ความล่าช้าในการทำงานของผู้รับเหมาช่วงหรือผู้รับเหมารายอื่น
ความล่าช้าจากการส่งมอบเครื่องจักร อุปกรณ์
และวัสดุก่อสร้างของตัวแทนจำหน่ายหรือผู้ผลิตตามกำหนดการที่ได้วางแผนงานไว้

บริษัทได้ตระหนักถึงความเสียหายที่อาจจะเกิดขึ้นจากการล่าช้าของโครงการที่รับผิดชอบ
ไม่ว่าจะในแง่ของค่าปรับหรือชื่อเสียง บริษัทมีฝ่ายวางแผนและบริหารงานโครงการ (Planning
and Project Control) คอยตรวจสอบและควบคุมการดำเนินงานในแต่ละโครงการอย่างใกล้ชิด
ซึ่งจะทำให้ผู้บริหารของบริษัทสามารถรับทราบความคืบหน้าและความเป็นไปของแต่ละโครงการ
ตลอดจนแก้ไขปัญหาต่าง ๆ ที่อาจจะเกิดขึ้นได้อย่างทันท่วงที ทำให้การจัดการโครงการต่าง ๆ
ของบริษัทเป็นไปอย่างมีประสิทธิภาพ ทั้งนี้ ตลอดระยะเวลากว่า 24 ปีนับตั้งแต่เริ่มดำเนินกิจการ
บริษัทไม่เคยมีประวัติการส่งมอบโครงการล่าช้าจนทำให้บริษัทต้องเสียค่าปรับแก่ลูกค้าแต่อย่างใด

6.  ความเสี่ยงจากการสูญเสียทรัพยากรบุคคล

ธุรกิจบริการออกแบบ จัดหา และรับเหมาก่อสร้างแบบครบวงจรเป็นธุรกิจที่ต้องอาศัยความรู้
ความสามารถและความชำนาญ ตลอดจนประสบการณ์ของบุคลากรในการดำเนินงาน
โดยเฉพาะอย่างยิ่งวิศวกรในระดับผู้จัดการโครงการ (Project Manager) วิศวกรผู้ควบคุมงาน
(Project Engineer) และวิศวกรออกแบบในแต่ละสาขาวิศวกรรม อาทิ โยธา เครื่องกล ไฟฟ้า
และเคมี
การสูญเสียบุคลากรเหล่านี้ย่อมส่งผลกระทบต่อการดำเนินงานและความสามารถในการแข่งขันของบริษัทในอนาคต

บริษัทได้ให้ความสำคัญกับการวางนโยบายการบริหารทรัพยากรบุคคลที่ดี
โดยมีการมุ่งเน้นการพัฒนาความสามารถและความรับผิดชอบของบุคลากร การวางแนวทางวิชาชีพ
(Career Path) ของบุคลากรในแต่ละระดับให้ชัดเจน
การเสริมสร้างความสัมพันธ์ที่ดีระหว่างบุคลากรในองค์กร
รวมทั้งการให้ผลตอบแทนที่เหมาะสมกับความรู้ความสามารถของแต่ละบุคคลและสามารถแข่งขันกับผู้ประกอบการรายอื่นในอุตสาหกรรมได้
นอกจากความพยายามในการรักษาบุคลากรเดิมให้อยู่กับองค์กร
บริษัทยังให้ความสำคัญกับการพัฒนาบุคลากรอื่นให้สามารถทำงานทดแทนบุคลากรที่อาจต้องสูญเสียไปได้
รวมทั้งการสรรหาบุคลากรใหม่ที่มีความสามารถเพื่อทดแทน

อย่างไรก็ดี
เพื่อเป็นการลดผลกระทบที่จะมีต่อบริษัทสำหรับการสูญเสียทรัพยากรบุคคลในกรณีที่ไม่สามารถหลีกเลี่ยงได้
บริษัทได้จัดให้มีระบบการทำงานที่เป็นระเบียบและขั้นตอน
พร้อมทั้งมีระบบจัดเก็บเอกสารที่จำเป็นตามมาตรฐานคุณภาพ ISO9001:2000
เพื่อให้พนักงานแต่ละคนสามารถทำงานทดแทนกันได้หากจำเป็น
และเป็นการลดการพึ่งพิงตัวบุคคลในการทำงานลง

นอกจากนี้ บริษัทมีการขายหุ้นสามัญของบริษัทให้แก่ ผู้บริหาร และพนักงานของบริษัท
เพื่อให้พนักงานมีส่วนร่วมในการเป็นเจ้าของบริษัทและจูงใจให้ทำงานอยู่กับบริษัทระยะยาวและมีประสิทธิภาพเพิ่มขึ้นเพื่อรับผลตอบแทนในรูปเงินปันผลและมูลค่าหุ้นของบริษัทที่น่าจะเพิ่มสูงขึ้นตามผลกำไรของบริษัท

7.  ความเสี่ยงอันเนื่องจากการประกอบธุรกิจเดียวกันกับผู้ถือหุ้นรายใหญ่

ผู้ถือหุ้นรายใหญ่รายหนึ่งของบริษัท คือ Toyo Engineering Corporation (“TOYO”)
(ประเทศญี่ปุ่น) ซึ่งปัจจุบันถือหุ้นของบริษัทร้อยละ 26.0 ประกอบธุรกิจให้บริการออกแบบวิศวกรรม
จัดหาเครื่องจักรและอุปกรณ์ และก่อสร้างโรงงานแบบครบวงจรแก่ลูกค้าในประเทศต่าง ๆ ทั่วโลก
ผ่านเครือข่ายบริษัทย่อยและบริษัทร่วมในประเทศต่าง ๆ อาทิ เกาหลี จีน มาเลเซีย อินเดีย ยุโรป
แคนาดา สหรัฐอเมริกา บราซิล และไทย ขอบเขตธุรกิจของ TOYO และบริษัท
ถูกแบ่งแยกจากกันอย่างชัดเจน โดยโครงการที่ TOYO ดำเนินการจะเป็นโครงการที่มีขนาดใหญ่
ซึ่งมูลค่าโครงการสูงกว่าระดับที่บริษัทจะสามารถทำการแข่งขันได้
หรือโครงการที่ต้องการเทคโนโลยีชั้นสูง ในขณะที่
บริษัทจะมุ่งเน้นการให้บริการสำหรับโครงการที่มีมูลค่ารองลงมาและมีขนาดไม่เกิน 300
ล้านดอลลาร์สหรัฐ อย่างไรก็ดี
จากนโยบายของบริษัทที่จะขยายการให้บริการสำหรับโครงการที่มีขนาดใหญ่ขึ้นทั้งในและต่างประเทศ
ทำให้ในอนาคตอาจเกิดความขัดแย้งทางผลประโยชน์ (Conflict of Interests)
ระหว่างบริษัท และ TOYO ตลอดจนบริษัทย่อยหรือบริษัทร่วมอื่นของ TOYO
ซึ่งอาจจะต้องเข้าแข่งขันประมูลงานสำหรับโครงการเดียวกัน

อย่างไรก็ดี ที่ผ่านมาบริษัทได้ทำงานร่วมกับ TOYO และบริษัทร่วมของ TOYO ในประเทศต่าง ๆ
ในลักษณะของ Consortium ที่เกื้อหนุนซึ่งกันและกัน
และยังไม่เคยมีประวัติในการประมูลงานโครงการแข่งขันกัน
ฝ่ายบริหารมั่นใจว่าความสัมพันธ์ดังกล่าวจะก่อให้เกิดประโยชน์ต่อบริษัท ฯ มากกว่าผลเสีย ทั้งนี้
ในการตัดสินใจของฝ่ายจัดการของบริษัทจะคำนึงถึงผลประโยชน์ของบริษัทเป็นหลัก โดยตัวแทนของ
TOYO ที่เป็นกรรมการของบริษัทมีเพียงท่านเดียว และบริษัทได้ระบุขอบเขต อำนาจ
และหน้าที่ของคณะกรรมการบริษัทไว้อย่างชัดเจนว่า
ในการพิจารณาเรื่องที่กรรมการมีส่วนได้เสียหรือมีความขัดแย้งทางผลประโยชน์อื่นใดกับบริษัทหรือบริษัทย่อย
ให้กรรมการซึ่งมีส่วนได้ส่วนเสีย
หรือมีความขัดแย้งทางผลประโยชน์ดังกล่าวไม่มีสิทธิออกเสียงลงคะแนนในเรื่องนั้น ดังนั้น
จึงเป็นที่มั่นใจได้ว่าการตัดสินใจใด ๆ
ของฝ่ายจัดการและคณะกรรมการของบริษัทจะเป็นไปเพื่อผลประโยชน์อย่างแท้จริง นอกจากนี้
ภายหลังจากการที่บริษัทจัดตั้งคณะกรรมการตรวจสอบขึ้นมา
ขอบเขตของงานและผลประโยชน์ที่จัดสรรสำหรับการร่วมงานในลักษณะ Consortium
จะต้องได้รับการพิจารณาจากคณะกรรมการตรวจสอบอย่างใกล้ชิดเพื่อให้ผู้ถือหุ้นรายอื่น ๆ
มั่นใจได้ว่าการจัดสรรดังกล่าวมีความสมเหตุสมผลและเป็นไปเพื่อประโยชน์สูงสุดของบริษัท
(รายละเอียดเกี่ยวกับนโยบายการกำกับดูแลความขัดแย้งทางผลประโยชน์ในกรณีดังกล่าว
ได้แสดงไว้ในส่วนที่ 2 ข้อ 11 รายการระหว่างกัน)